王安石
思王逢原
自吾失逢原，触事辄愁思。
岂独为故人，抚心良自悲。
我善孰相我，孰知我瑕疵。
我思谁能谋，我语听者谁。
朝出一马驱，暝归一马驰。
驰驱不自得，谈笑强追随。
仰屋卧太息，起行涕淋漓。
念子冢上土，草茅已纷披。
婉婉妇且少，茕茕一女嫠。
高义动闾里，尚闻致财赀。
嗟我衣冠朝，略能具饘糜。
葬祭无所助，哀颜亦何施。
闻妇欲北返，跂予常望之。
寒汴已闭口，此行又参差。
又说当产子，产子知何时。
贤者宜有後，固当梦熊罴。
天方不可恃，我愿适在兹。
我疲学更误，与世不相宜。
宿昔心已许，同冈结茅茨。
此事今已矣，已矣尚谁知。
渺渺江与潭，茫茫山与陂。
安能久窃食，终负故人期。